Natten til tirsdag blev der stjålet kobber for omkring 150.000 kroner fra Fjerritslev Gymnasium. Gymnasiet er ved at få lavet en tilbygning, og kobberet er stjålet fra bygningens facade og tag. Tyvene har brugt borde og bænke, som stod udenfor gymnasiet. De har stablet dem ovenpå hinanden for at kunne nå kobberet. Derudover har de benyttet sig af de stiger, som håndværkerne har stående. Landbetjent i Brovst, Torben Madsen, siger, at der må have været flere gerningsmænd, fordi de har stjålet så stor en mængde kobber. Tyvene har desuden forårsaget skader på gymnasiet, så omkostningerne løber op i omkring 200.000 kroner. Politiet er på nuværende tidspunkt på bar bund i sagen, men der er blevet set en lysegrøn bil med tre personer i ved gymnasiet mandag formiddag. Politiet hører meget gerne fra nogen, der kender til den bil - enten for at for be - eller afkræftet, at bilen har noget med tyveriet at gøre. Nordjyllands Politi hører også meget gerne fra vidner, der ellers har set noget. - Tyvene må have forårsaget en del larm og må have arbejdet længe, så der må være nogen, der har hørt eller set noget, siger Torben Madsen. Nordjyllands Politi kan kontaktes på telefon 114

Referat:
I nattens mulm og mørke er Fjerritslev Gymnasium blevet ribbet for kobber for 150.000 kroner.